CELEX: 32020R0750
Language: el
Date: 2020-06-05 00:00:00
Title: Εκτελεστικός κανονισμός (ΕΕ) 2020/750 της Επιτροπής της 5ης Ιουνίου 2020 σχετικά με τη θέσπιση διαδικασίας για την παράταση της μεταβατικής περιόδου που προβλέπεται στον εκτελεστικό κανονισμό (ΕΕ) 2015/2447 για την εφαρμογή του συστήματος εγγεγραμμένων εξαγωγέων σε ορισμένες δικαιούχους χώρες του συστήματος γενικευμένων προτιμήσεων

8.6.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 178/21
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2020/750 ΤΗΣ ΕΠΙΤΡΟΠΗΣ
         της 5ης Ιουνίου 2020
         σχετικά με τη θέσπιση διαδικασίας για την παράταση της μεταβατικής περιόδου που προβλέπεται στον εκτελεστικό κανονισμό (ΕΕ) 2015/2447 για την εφαρμογή του συστήματος εγγεγραμμένων εξαγωγέων σε ορισμένες δικαιούχους χώρες του συστήματος γενικευμένων προτιμήσεων
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου, της 9ης Οκτωβρίου 2013, για τη θέσπιση του ενωσιακού τελωνειακού κώδικα (1) και ιδίως το άρθρο 66 στοιχείο α),
         Εκτιμώντας τα ακόλουθα:
         
                     (1)
                  
                  
                     Ο εκτελεστικός κανονισμός (ΕΕ) 2015/2447 της Επιτροπής (2) καθορίζει τους διαδικαστικούς κανόνες, που αναφέρονται στο άρθρο 64 παράγραφος 1 του κανονισμού (ΕΕ) αριθ. 952/2013, για τη διευκόλυνση του προσδιορισμού της προτιμησιακής καταγωγής των εμπορευμάτων στην Ένωση, συμπεριλαμβανομένων των διαδικαστικών κανόνων καταγωγής για τους σκοπούς του συστήματος γενικευμένων προτιμήσεων (ΣΓΠ) της Ένωσης.
                  
               
                     (2)
                  
                  
                     Το άρθρο 79 παράγραφος 4 του εκτελεστικού κανονισμού (ΕΕ) 2015/2447 προβλέπει ότι όλες οι δικαιούχοι χώρες του ΣΓΠ πρέπει να εφαρμόζουν το σύστημα εγγεγραμμένων εξαγωγέων (το σύστημα ΣΕΕ) από την 30ή Ιουνίου 2020 το αργότερο για την πιστοποίηση του χαρακτήρα προτιμησιακής καταγωγής του ΣΓΠ. Μετά την ημερομηνία αυτή, οι αρμόδιες αρχές των εν λόγω χωρών δεν μπορούν πλέον να εκδίδουν πιστοποιητικά καταγωγής τύπου Α.
                  
               
                     (3)
                  
                  
                     Για να αναχαιτιστεί η εξάπλωση της νόσου COVID-19, η οποία, στις 11 Μαρτίου 2020, κηρύχθηκε πανδημία από τον Παγκόσμιο Οργανισμό Υγείας, τέθηκε σε εφαρμογή μια δέσμη πρωτόγνωρων μέτρων, ιδίως μέτρων εγκλεισμού και κοινωνικής αποστασιοποίησης των ατόμων. Τα μέτρα αυτά επηρέασαν επίσης το προσωπικό των επιχειρήσεων και των δημόσιων διοικήσεων των δικαιούχων χωρών του ΣΓΠ, που συμμετέχουν στη διαχείριση των διαδικασιών καταγωγής στο πλαίσιο του ΣΓΠ και στη δημιουργία και τη λειτουργία του ΣΕΕ, γεγονός που είχε αρνητικό αντίκτυπο στις συνήθεις διαδικασίες εργασίας, στην παραγωγή και το εμπόριο.
                  
               
                     (4)
                  
                  
                     Αναγνωρίζοντας τον αντίκτυπο στους εμπορικούς εταίρους, η Επιτροπή και ο Ύπατος Εκπρόσωπος της Ένωσης για Θέματα Εξωτερικής Πολιτικής και Πολιτικής Ασφαλείας έχουν καταρτίσει σχέδια για μια στιβαρή και στοχευμένη αντίδραση της Ένωσης για τη στήριξη των προσπαθειών των χωρών εταίρων στην αντιμετώπιση της πανδημίας COVID-19 σε κοινή ανακοίνωση σχετικά με την αντιμετώπιση της νόσου COVID-19 από την ΕΕ σε παγκόσμιο επίπεδο (3).
                  
               
                     (5)
                  
                  
                     Λόγω της πανδημίας COVID-19, ορισμένες χώρες που επωφελούνται από το ΣΓΠ αντιμετωπίζουν σοβαρές δυσκολίες όσον αφορά την τήρηση της προθεσμίας της 30ής Ιουνίου 2020 για την εφαρμογή του συστήματος ΣΕΕ. Οι δικαιούχοι χώρες στις οποίες το σύστημα ΣΕΕ δεν κατέστη δυνατό να εγκατασταθεί ή να χρησιμοποιηθεί λόγω της πανδημίας θα πρέπει να είναι σε θέση να επωφεληθούν από την παράταση της μεταβατικής περιόδου.
                  
               
                     (6)
                  
                  
                     Δεδομένου ότι η εν λόγω παράταση θα συνιστά έκτακτο μέτρο που θα παρεκκλίνει από τη μέγιστη διάρκεια της μεταβατικής περιόδου που προβλέπεται στον εκτελεστικό κανονισμό (ΕΕ) 2015/2447, η δικαιούχος χώρα θα πρέπει να συνοδεύσει την κοινοποίηση που χρειάζεται για να επωφεληθεί από την παράταση με τη δέουσα αιτιολόγηση της ανάγκης παράτασης της μεταβατικής περιόδου, καθώς και με πρόγραμμα εργασίας που θα περιγράφει λεπτομερώς τον τρόπο με τον οποίο προτίθεται να εφαρμόσει πλήρως το σύστημα ΣΕΕ έως το τέλος της προβλεπόμενης παράτασης της μεταβατικής περιόδου. Για τους ίδιους λόγους, οποιαδήποτε παράταση της μεταβατικής περιόδου για την εφαρμογή του συστήματος ΣΕΕ θα πρέπει να είναι χρονικά περιορισμένη.
                  
               
                     (7)
                  
                  
                     Θα πρέπει να προβλεφθεί ένας μηχανισμός αναφοράς ώστε να διασφαλίζεται ότι οι δικαιούχοι χώρες για τις οποίες έχει παραταθεί η μεταβατική περίοδος συνεχίζουν τις προετοιμασίες τους για την εφαρμογή του συστήματος ΣΕΕ προκειμένου να τηρηθεί η νέα προθεσμία.
                  
               
                     (8)
                  
                  
                     Λαμβάνοντας υπόψη τις δυσκολίες που αντιμετωπίζουν ορισμένες δικαιούχοι χώρες στην εκπλήρωση των υποχρεώσεών τους λόγω της πανδημίας COVID-19, ο παρών κανονισμός θα πρέπει να τεθεί σε ισχύ επειγόντως.
                  
               
                     (9)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Τελωνειακού Κώδικα,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            
               (1)   Κατά παρέκκλιση από το άρθρο 79 παράγραφος 4 του εκτελεστικού κανονισμού (ΕΕ) 2015/2447, δικαιούχος χώρα του Συστήματος Γενικευμένων Προτιμήσεων που αντιμετωπίζει, λόγω της πανδημίας COVID-19, δυσκολίες στην εκπλήρωση των υποχρεώσεων που προβλέπονται στα άρθρα 70 και 72 του εν λόγω εκτελεστικού κανονισμού ή στην ολοκλήρωση της διαδικασίας εγγραφής των εξαγωγέων της έως τις 30 Ιουνίου 2020, μπορεί να κοινοποιήσει την ανάγκη παράτασης της μεταβατικής περιόδου για την εφαρμογή του συστήματος ΣΕΕ.
            
            
               (2)   Η κοινοποίηση σύμφωνα με την παράγραφο 1 υποβάλλεται γραπτώς στην Επιτροπή έως τις 15 Ιουλίου 2020 το αργότερο. Εξηγεί τους λόγους για τους οποίους είναι απαραίτητη η παράταση της μεταβατικής περιόδου λόγω της πανδημίας COVID-19. Η κοινοποίηση συνοδεύεται από πρόγραμμα εργασίας που περιέχει λεπτομερείς πληροφορίες σχετικά με τον τρόπο με τον οποίο η κοινοποιούσα χώρα προτίθεται να εφαρμόσει πλήρως το σύστημα ΣΕΕ έως τις 31 Δεκεμβρίου 2020.
            
            
               (3)   Εφόσον η κοινοποίηση που γίνεται σύμφωνα με την παράγραφο 1 είναι πλήρης, η μεταβατική περίοδος για την εφαρμογή του συστήματος ΣΕΕ από τη σχετική δικαιούχο χώρα παρατείνεται έως τις 31 Δεκεμβρίου 2020.
            
            
               (4)   Η Επιτροπή δημοσιεύει στον ιστότοπό της κατάλογο των δικαιούχων χωρών για τις οποίες έχει παραταθεί η μεταβατική περίοδος.
            
            
               (5)   Έως την 31η Δεκεμβρίου 2020, οι αρμόδιες αρχές δικαιούχου χώρας, για την οποία η μεταβατική περίοδος έχει παραταθεί σύμφωνα με τις παραγράφους 1 έως 4, εξακολουθούν να εκδίδουν πιστοποιητικά καταγωγής τύπου Α κατόπιν αιτήματος εξαγωγέων που δεν είναι ακόμη εγγεγραμμένοι τη στιγμή της αίτησης του πιστοποιητικού.
            
         
         
            Άρθρο 2
            Κάθε δικαιούχος χώρα για την οποία έχει παραταθεί η μεταβατική περίοδος σύμφωνα με το άρθρο 1 υποβάλλει στην Επιτροπή, έως τις 30 Σεπτεμβρίου 2020, έκθεση στην οποία περιγράφει λεπτομερώς την πρόοδο που έχει σημειωθεί στην εφαρμογή του προγράμματος εργασίας που αναφέρεται στο άρθρο 1 παράγραφος 2, και παρουσιάζει αναλυτικά τυχόν διορθωτικά μέτρα που είναι αναγκαία για την τήρηση της προθεσμίας της 31ης Δεκεμβρίου 2020 για την εφαρμογή του συστήματος ΣΕΕ.
         
         
            Άρθρο 3
            Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 5 Ιουνίου 2020.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 269 της 10.10.2013, σ. 1.
         
            (2)  Εκτελεστικός κανονισμός (ΕΕ) 2015/2447 της Επιτροπής, της 24ης Νοεμβρίου 2015, για τη θέσπιση λεπτομερών κανόνων εφαρμογής ορισμένων διατάξεων του κανονισμού (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου για τη θέσπιση του ενωσιακού τελωνειακού κώδικα (ΕΕ L 343 της 29.12.2015, σ. 558).
         
            (3)  JOIN (2020) 11 final, Κοινή ανακοίνωση προς το Ευρωπαϊκό Κοινοβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών – Ανακοίνωση σχετικά με την αντιμετώπιση της νόσου COVID-19 από την ΕΕ σε παγκόσμιο επίπεδο.